Monya & Johan se Troue – Mooi Troues
Monya & Johan se Troue
Monya en Johan het getrou by die pragtige Oakhouse gastehuis in Cullinan. Hulle verlowingstorie verloop as volg: Johan was nog altyd lief vir seil, maar aan die begin van die verhouding het hy nooit die geleendteid gehad om sy passie met Monya te deel nie.
Op 'n pragtige somersdag in November het Johan Monya weggesteel na 'n pragtige meer waar daar 'n piekniek en in seilbootjie vir hulle gewag het. Johan het toe, in die middel van die meer, op die seilbootjie op sy knie gegaan en die groot vraag gevra. Die paartjie se troue was 'n feesviering saam met familie en naaste vriende. Die paartjie se dékor het bestaan uit kant en pêrels, wat die tema klassiek en baie romanties gemaak het.
Dankie aan As sweet as images vir die mooi foto's.
Dit was vir ons onsettend belangrik dat ons dag 'n feesviering sou wees van ons belofte aan mekaar. Iets wat ons net saam met ons naaste vriende en familie wou deel. Die liefde en opregte vreugde wat ons saam met ons naastes kon beleef, het ons dag vir ons 'n absolute hoogtepunt gemaak. Ons sal niks daaraan wil verander nie, want elke mens se liefde en glimlag op daardie dag is verewig in ons harte ingebrand.
Maak seker jou troudag bly eie aan julle identiteit as 'n paartjie. Moenie net die nuutste modes slaafs navolg omdat jy dalk dink daar 'n verwagting by jou gaste is nie. Doen dinge op 'n manier wat julle uniekheid beklemtoon, want dít is hoe jou gaste jou ken en dit is hierdie uniekhede wat 'n troue onvergeetlik maak. Ons het byvoorbeeld 'n lys van vyf waardes gemaak, die dinge wat ons onlosmaaklik deel wou maak van ons dag en toe ons hele troue binne daardie raamwerk beplan – dit het die hele proses soveel makliker en soveel pret gemaak!